送令狐綯相公
作者：賈島
朝代：唐

paragraphs: 梁園趨戟節，海草幾枯春。
風水難遭便，差池未振鱗。
姓名猶語及，門館阻何因。
苦擬修文卷，重擎獻匠人。
吟看青島處，朝退赤墀晨。
根愛杉栽活，枝憐雪霰新。
綴篇嗟調逸，不知揣才貧。
早晚還霖雨，滂沱洗月輪。
揠苗方滅裂，成器待陶鈞。
困坂思迴顧，迷邦輙問津。
數行望外札，絕句握中珍。
是日榮遊汴，當時怯往陳。
鴻舂乖漢爵，[楨]病臥漳濱。
嶽整五千仞，雲惟一片身。
故山離未死，秋水宿經旬。
下第能無恧，高科恐有神。
罷耕田料廢，省釣岸應榛。
慷慨知音在，誰能淚墮巾。